CELEX: 32010D0721(02)
Language: mt
Date: 2010-07-20 00:00:00
Title: Deċiżjoni tal-Kummissjoni tal- 20 ta’ Lulju 2010 li tistabbilixxi Grupp ta’ Utenti tas-Servizzi Finanzjarji

21.7.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 199/12
            
         DEĊIŻJONI TAL-KUMMISSJONI
   tal-20 ta’ Lulju 2010
   li tistabbilixxi Grupp ta’ Utenti tas-Servizzi Finanzjarji
   2010/C 199/02
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Wieħed mill-għanijiet ewlenin tal-Unjoni huwa li tiżgura l-funzjonament tajjeb tas-suq intern, fejn is-servizzi finanzjarji jiffurmaw parti essenzjali minnu.
            
         
               (2)
            
            
               F’konformità mal-prinċipji għal regolamentazzjoni aħjar, il-Kummissjoni tagħti importanza kbira sabiex tiżgura li jkun hemm rappreżentanza proporzjonata tal-utenti fl-istadji kollha tal-iżvilupp tal-politika tagħha dwar is-servizzi finanzjarji. Għal dan il-għan, il-Kummissjoni teħtieġ li titlob l-għarfien espert ta’ speċjalisti f’korp konsultattiv.
            
         
               (3)
            
            
               Il-Komunikazzjoni tal-Kummissjoni “Nixprunaw l-Irkupru Ewropew” (1) iddikjarat li l-Kummissjoni se tiżgura li l-leħen tal-investituri Ewropej jinstema’ b’iktar saħħa fuq il-kwistjonijiet kollha finanzjarji.
            
         
               (4)
            
            
               Fl-2004 is-servizzi tal-Kummissjoni stabbilixxew forum tal-utenti tas-servizzi finanzjarji (FIN-USE) sabiex jiżguraw kontribut espert min-naħa tal-utent fit-tfassil tal-politka tas-servizzi finanzjarji tal-Kummissjoni Ewropea sabiex ikun jista’ jintlaħaq involviment iktar attiv u infurmat mill-utenti. It-tieni mandat ta’ tliet snin ta’ dan il-grupp se jintemm f’Ġunju 2010.
            
         
               (5)
            
            
               Fl-2006 is-servizzi tal-Kummissjoni stabbilixxew Grupp tal-Konsumaturi tas-Servizzi Finanzjarji (FSCG) bħala sottogrupp tal-Grupp Konsultattiv Ewropew tal-Konsumaturi (ECCG) bil-għan li jinġiebu flimkien ir-rappreżentanti tal-organizzazzjonijiet tal-konsumaturi minn kull Stat Membru sabiex jiddiskutu l-politiki tas-servizzi finanzjarji u l-proposti ta’ relevanza partikolari għall-konsumatur. L-ewwel mandat ta’ tliet snin spiċċa f’Novembru 2009.
            
         
               (6)
            
            
               FIN-USE kellu rwol importanti fil-komunikazzjoni tal-ideat tal-utenti tas-servizzi finanzjari billi pprovda parir ta’ kwalità lill-Kummissjoni. Il-membri tal-FIN-USE impenjaw irwieħhom fi djalogi ma’ għadd ta’ partijiet interessati li kkontribwixxew b’mod utli fit-tixrid tal-ideat tal-utenti tas-servizzi finanzjarji, u b’hekk tejbu l-kwalità globali tal-proċess tat-teħid tad-deċiżjonijiet.
            
         
               (7)
            
            
               Il-FSCG kien mezz ta’ komunikazzjoni utli mal-assoċjazzjonjiet tal-konsumaturi nazzjonali u Ewropej u ġibed l-attenzjoni għal problemi speċifiċi li jikkonċernaw il-konsumatur.
            
         
               (8)
            
            
               Jeħtieġ li l-kontribut tal-utenti tas-servizzi finanzjarji jiġi kkordinat iktar u li tiżdied il-kapaċità tal-konsumaturi u tal-investituri fil-livell tal-konsumaturi, jiġifieri persuni naturali li qed jinvestu barra mill-kummerċ, negozju jew professjoni tagħhom, sabiex jikkontribwixxu għall-inizjattivi tagħha f’dan il-qasam. Din id-deċiżjoni ttieħdet fid-dawl tal-esperjenza miksuba mill-Kummissjoni fir-rigward l-operazzjoni tal-FIN-USE u l-FSCG; l-evalwazzjonijiet esterni tax-xogħlijiet taż-żewġ korpi, u r-relevanza tal-politiki tas-servizzi finanzjarji tal-UE fil-ħajja taċ-ċittadini.
            
         
               (9)
            
            
               Għalhekk jeħtieġ li jiġi stabbilit grupp ta’ utenti ta’ servizzi finanzjarji sabiex jiġu ddefiniti d-dmirijiet, il-kompożizzjoni u l-istruttura tiegħu b’att legali formali.
            
         
               (10)
            
            
               Il-grupp għandu jkun magħmul minn esperti tas-servizzi finanzjarji bħal pereżempju individwi maħtura sabiex jirrappreżentaw l-interessi tal-konsumaturi, investituri fil-livell tal-konsumaturi jew mikrointrapriżi, iżda wkoll esperti individwali li għandhom għarfien partikolari dwar il-ħtiġijiet tal-utenti u l-prijoritajiet fil-qasam tas-servizzi finanzjarji, bħal pereżempju avukati li jirrappreżentaw konsumaturi, rappreżentanti tal-impjegati jew tal-ħaddiema jew akkademiċi. Il-grupp għandu jirrappreżenta kopertura ġeografika adegwata fi ħdan l-Unjoni.
            
         
               (11)
            
            
               Il-grupp għandu jgħin lill-Kummissjoni fil-preparazzjoni u fil-monitoraġġ tal-politiki tas-servizzi finanzjarji li għandhom impatt potenzjali fuq l-utenti tas-servizzi finanzjarji. Il-grupp għandu jiżgura kontribuzzjoni ta’ kwalità għolja fl-inizjattivi tas-servizzi finanzjarji tal-Kummissjoni mir-rappreżentanti tas-servizzi finanzjarji u minn esperti individwali tas-servizzi finanzjarji.
            
         
               (12)
            
            
               Bil-ħsieb li jintlaħqu l-għanijiet li jkun hemm iktar koordinazzjoni fil-kontribut mill-utenti tas-servizzi finanzjarji u sabiex tiżdied il-kapaċità tal-konsumaturi, tal-investituri fil-livell tal-konsumaturi u tal-mikrointrapriżi sabiex dawn jikkontribwixxu fl-inizjattivi tas-servizzi finanzjarji tagħha, huwa xieraq li jiġi pprovdut appoġġ finanzjarju adegwat lill-grupp, f’forma ta’ miżati annwali għall-membri tagħha, rimborż għall-ivvjaġġar u għall-ispejjeż tal-akkomodazzjoni, u baġit allokat għar-riċerka.
            
         
               (13)
            
            
               Wara li ġiet ikkunsidrata l-ħtieġa li jiġi attirat l-aqwa għarfien fil-qasam kumpless ħafna tas-servizzi finanzjari minn fost il-partijiet interessati li mhumiex professjonisti fis-settur finanzjarju, u wara li ġew ikkunsidrati r-rimunerazzjoni tal-membri tal-korpi komparabbli f’livell nazzjonali u l-miżati annwali tal-FIN-USE u r-reviżjoni perjodika tagħhom, il-membri tal-grupp għandhom jirċievu miżata annwali sabiex ikun żgurat li dawn jintużaw b’mod adegwat għall-kontribuzzjoni sostanzjali rikjesta lill-Kummissjoni. Dan jikkonsisti f’bejn wieħed u ieħor 35 jum xogħol, minbarra l-parteċipazzjoni tagħhom f’laqgħat tal-grupp.
            
         
               (14)
            
            
               Meta wieħed jikkunsidra li għandu mnejn ikun meħtieġ li ssir riċerka esterna sabiex il-membri jkunu jistgħu jlestu l-kompiti tal-grupp, il-Kummissjoni tista’ tagħti, wara li ssir talba mill-grupp, baġit ta’ riċerka għal dak il-għan jekk hija tqis li din it-talba hija ġġustifikata.
            
         
               (15)
            
            
               Għandhom jiġu stabbiliti regoli dwar l-iżvelar ta’ tagħrif minn membri tal-grupp, bla ħsara għar-regoli dwar is-sigurtà stipulati li huma annessi mar-Regoli ta’ Proċedura tal-Kummissjoni wara d-Deċiżjoni 2001/844/KE, KEFA, Euratom (2).
            
         
               (16)
            
            
               Id-dejta personali li għandha x’taqsam mal-membri tal-grupp għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-dejta (3).
            
         IDDEĊIDIET KIF ĠEJ:
   Artikolu 1
   Grupp ta’ Utenti tas-Servizzi Finanzjarji
   Il-Grupp ta’ Utenti tas-Servizzi Finanzjari, minn hawn ’il quddiem imsejjaħ ’il-grupp’, huwa b’dan stabbilit.
   Artikolu 2
   Kompiti
   1.   Il-kompiti tal-grupp għandhom ikunu:
   
               (a)
            
            
               li jagħti parir lill-Kummissjoni fil-kuntest tal-preparazzjoni tal-atti leġiżlattivi jew ta’ inizjattivi ta’ politiki oħrajn li jaffettwaw l-utenti tas-servizzi finanzjarji, li jinkludu l-konsumaturi, l-investituri fil-livell tal-konsumaturi u l-mikro intrapriżi;
            
         
               (b)
            
            
               li jipprovdi għarfien fil-fond, opinjoni u parir dwar l-implimentazzjoni prattika ta’ dawn il-politiki;
            
         
               (c)
            
            
               li jfittex li jidentifika minn qabel il-kwistjonijiet ewlenin tas-servizzi finanzjarji li jaffettwaw l-utenti tas-servizzi finanzjarji;
            
         
               (d)
            
            
               fejn xieraq, u bi qbil mal-Kummissjoni, li jservi ta’ intermedjarju ma’ u jipprovdi tagħrif lir-rappreżentanti tal-utenti tas-servizzi finanzjarji u l-korpi rappreżentattivi fl-Unjoni Ewropea u dawk f’livell nazzjonali, kif ukoll gruppi konsultattivi oħrajn amministrati mill-Kummissjoni, bħalma huma l-Grupp Konsultattiv Ewropew tal-Konsumatur, il-Grupp Espert tas-Suq tas-Sistemi tal-Ħlasijiet, il-Grupp Espert Ewropew dwar is-Swieq tat-Titoli u l-Grupp Espert tal-Edukazzjoni Finanzjarja.
            
         2.   Il-kwistjonijiet li dwarhom tista’ tintalab opinjoni se jinkludu firxa sħiħa ta’ oqsma ta’ politiki tas-servizzi finanzjarji, iżda mhumiex limitati għas-settur bankarju ordinarju, kreditu għall-konsum u kreditu ipotekarju, mezzi u sistemi ta’ ħlas, assigurazzjoni tal-ħajja u mhux tal-ħajja, pensjonijiet, prodotti ta’ investiment fil-livell tal-konsumaturi, swieq tat-titoli u superviżjoni finanzjarja.
   Artikolu 3
   Sħubija – Ħatra
   1.   Il-grupp għandu jkun magħmul minn 20 membru, li minnhom għall-inqas 11 għandhom jirrapreżentaw l-interessi tal-konsumatur u tal-investituri fil-livell ta’ konsumaturi kif speċifikat fil-paragrafu 2(a) u (b) ta’ dan l-Artikolu.
   2.   Il-Kummissjoni għandha taħtar il-membri tal-grupp wara sejħa għall-espressjoni ta’ interess. Il-membri għandhom ikunu:
   
               (a)
            
            
               individwi maħtura sabiex jirrappreżentaw l-interessi tal-konsumaturi; jew
            
         
               (b)
            
            
               individwi maħtura sabiex jirrappreżentaw l-interessi tal-investituri fil-livell tal-konsumaturi; jew
            
         
               (c)
            
            
               individwi maħtura sabiex jirrappreżentaw l-interessi tal-mikrointrapriżi, kif iddefiniti mir-Rakkomandazzjoni tal-Kummissjoni 2003/361/KE (4), iżda bl-esklużjoni ta’ intrapriżi li l-attività ewlenija tan-negozju tagħhom tikkonsisti fl-għoti tas-servizzi finanzjarji; jew
            
         
               (d)
            
            
               individwi u esperti b’għarfien fis-servizzi finanzjari mill-perspettiva tal-utenti tas-servizzi finanzjarji, bl-esklużjoni ta’ individwi li bħalissa huma impenjati minn jew li jaġixxu f’isem l-industrija tas-servizzi finanzjarji.
            
         3.   Membri magħżula abbażi tal-paragrafu 2(d) ta’ dan l-Artikolu għandhom jinħatru f’kapaċità personali.
   4.   Il-mandat tal-membri tal-grupp għandu jkun ta’ tliet snin. Il-mandat jista’ jiġġedded darbtejn.
   5.   Il-membri li ma jibqgħux f’pożizzjoni li jikkontribwixxu b’mod effikaċi fil-ħidmiet tal-grupp, li jippreżentaw ir-riżenja tagħhom jew li ma jirrispettawx il-kundizzjonijiet stabbiliti fil-paragrafi 2 u 3 ta’ dan l-Artikolu jew l-Artikolu 339 tat-Trattat, jistgħu jitneħħew jew jiġu ssostitwiti għall-kumplament tal-mandat tagħhom.
   6.   Il-membri maħturin f’kapaċità personali għandhom jiffirmaw kull sena dikjarazzjoni li fiha jistqarru li huma qed jaġixxu fl-interess pubbliku kif ukoll dikjarazzjoni li tikkonferma n-nuqqas jew l-eżistenza ta’ kull interess li jista’ jeffettwa l-oġġettività tagħhom.
   7.   L-ismijiet tal-membri għandhom jiġu ppubblikati fir-Reġistru tal-Gruppi tal-Esperti tal-Kummissjoni u fuq il-websajts rilevanti tal-Kummissjoni.
   8.   L-ismijiet tal-membri għandhom jinġabru, jiġu pproċessati u ppubblikati skont ir-Regolament (KE) Nru 45/2001.
   Artikolu 4
   Operazzjoni
   1.   Il-grupp għandu jaħtar President, u Viċi President minn fost il-membri tiegħu, permezz ta’ maġġoranza sempliċi. Kemm il-President kif ukoll il-Viċi President għandhom jiġġeddu kull sena. It-tnejn li huma jistgħu jerġgħu jinħatru.
   2.   Bi ftehim mal-Kummissjoni, jistgħu jitwaqqfu sottogruppi biex jeżaminaw kwistjonijiet speċifiċi skont it-termini ta’ referenza stabbiliti mill-grupp. Kif jintemm il-mandat tagħhom, dawn is-sottogruppi għandhom jiġu xolti.
   3.   Bi qbil mal-Kummissjoni, il-grupp jista’ jistieden esperti b’għarfien speċifiku biex jipparteċipaw fix-xogħol tal-grupp u tas-sottogruppi.
   4.   Il-membri tal-grupp u r-rappreżentanti tagħhom, kif ukoll l-esperti mistiedna għandhom jikkonformaw mal-obbligi tas-segretezza professjonali stabbiliti mit-Trattati u r-regoli ta’ implimentazzjoni tagħhom, kif ukoll tar-regoli tal-Kummissjoni dwar is-siġurtà li jirrigwardaw il-protezzjoni tat-tagħrif ikklassifikat tal-UE, stabbilit fl-Anness għad-Deċiżjoni 2001/844/KE, KEFA, Euratom. Fil-każ li dawn l-obbligi ma jiġux irrispettati, il-Kummissjoni tista’ tieħu l-miżuri kollha xierqa.
   5.   Il-grupp għandu jiltaqa’ bejn wieħed u ieħor tmien darbiet fis-sena, normalment fil-bini tal-Kummissjoni fi Brussell, f’forma u skont l-iskeda ddeterminata mill-Kummissjoni. Laqgħa waħda fis-sena tista’ tinżamm fi Stat Membru ieħor wara li ssir talba mill-membri.
   6.   Il-Kummissjoni għandha tipprovdi servizzi segretarjali lill-Kumitat. Uffiċjali tal-Kummissjoni jistgħu jattendu l-laqgħat tal-grupp u tas-sottogruppi tiegħu.
   7.   Il-grupp għandu jadotta r-regoli ta’ proċedura tiegħu abbażi tar-regoli standard ta’ proċedura għal gruppi esperti.
   8.   Il-Kummissjoni tista’ tippubblika kwalunkwe xogħol bil-miktub tal-grupp fuq l-Internet, fil-lingwa oriġinali tad-dokument.
   Artikolu 5
   Rimunerazzjoni u spejjeż
   1.   Il-membri tal-grupp għandhom jitħallsu tariffa annwali ta’ EUR 10 000 għas-servizzi tagħhom. Il-livell tal-ħlas se jiġi rivedut wara 3 snin.
   2.   L-ispejjeż għandhom jiġu rimborżati fil-limiti tal-baġit annwali allokat għall-grupp mis-servizzi kompetenti tal-Kummissjoni.
   3.   Il-Kummissjoni għandha tirrimborża l-ispejjeż tal-vjaġġ u, fejn meħtieġ, tal-għajxien marbuta mal-attivitajiet tal-grupp lill-membri, f’konformità mad-dispożizzjonijiet fis-seħħ fil-Kummissjoni. Meta jkun possibbli, is-servizzi tal-Kummissjoni jistgħu jirrimborżaw l-ispejjeż tal-vjaġġ u, fejn xieraq l-ispejjeż tal-għajxien tal-esperti mistiedna fuq bażi ad hoc, dejjem jekk tkun inkisbet minn qabel l-approvazzjoni tas-servizzi tal-Kummisjoni, skont ir-regoli tal-Kummissjoni dwar il-kumpens tal-esperti esterni.
   4.   Fejn xieraq, il-grupp jista’ jitlob li ssir riċerka esterna sabiex tgħinu jlesti l-kompiti tiegħu. Jekk il-Kummissjoni tqis li din/dawn it-talba/talbiet tkun/jkunu ġġustifikati, hija tista’ tiddeċiedi li talloka parti mill-baġit annwali tar-riċerka tagħha (sa massimu ta’ EUR 150 000) għal dan il-għan. Dan il-baġit għandu jiġi ġestit mill-Kummissjoni f’konformità sħiħa mar-regoli u l-proċeduri rilevanti.
   
      Magħmul fi Brussell, l-20 ta’ Lulju 2010.
      
         
            Għall-Kummissjoni
         
         Michel BARNIER
         
            Membru tal-Kummissjoni
         
      
   
   
      (1)  COM(2009) 114 finali.
   
      (2)  ĠU L 317, 3.12.2001, p. 1.
   
      (3)  ĠU L 8, 12.1.2001, p. 1.
   
      (4)  ĠU L 124, 20.5.2003, p. 36.